Midweek 6 Junie 2018 | NG Nelspruit Suid
Teks: Filippense 2:1-4 en 1 Korintiërs 12
Boodskap: God het ons as mense geskape met ‘n behoefte aan ander mense. Hy het ons nie geskape om alleen deur hierdie lewe te gaan nie. Hy het ons geskep om deel te wees van die Gemeenskap van die heiliges/gelowiges. In 1 Korintiërs 12 gebruik Paulus die beeld van ‘n liggaam om te verduidelik dat ons as gelowiges onlosmaakbaar deel van mekaar behoort te wees. Net soos elke deel van die liggaam ‘n doel het en ‘n funksie het om te verrig. Wanneer ‘n deel van ons liggame ophou om behoorlik te funksioneer, affekteer dit die hele liggaam.
Soms dink ons iets soos ons kleintoonjie het nie ‘n nut nie, totdat ons ons kleintoontjie baie hard stamp en seermaak. Dan kom ons gou agter hou dit ons funksionering belemmer.
So is dit ook met die Gemeenskap van gelowiges. Die Heilige Gees help om ons te bind tot ‘n eenheid en help ons om te verstaan dat ons mekaar nodig het en in eensgesindheid moet funksioneer. Wanneer sommiges nie hulle plek volstaan nie, beteken dit die Gemeenskap van gelowiges, die kerk, nie behoorlik kan funksioneer nie.
Die Heilige Gees help ons om te besef dat ek minder selfgesentreerd moet leef en meer gereeld onsself moet afvra wat die beste vir die hele geloofsgemeenskap gaan wees.
Ons moet besef dat God ons roep om ‘n aktiewe lidmaat van Sy geloofsgemeenskap te wees.
‘n lidmaat wat die ander lede dien met die gawes, talente en vermoeëns wat God vir my gegee het. Gaan lees weer mooi wat sê 1 Korintiërs 12:7.
Hemelse Vader, dankie dat U ons vir mekaar gee om saam ‘n geloofsgemeenskap te vorm. Hemelse Vader help my om minder te kla en eerder te fokus daarop om die geloofsgemeenskap te dien met die gawes, talente en vermoeëns wat U vir my gegee het.
Hierdie week se foto wys hoe ons in die wintersonnetjie heerlik sit en brei.
Ons kort nog baie wol as enigeen wil wol skenk; bring saam kerk toe of handig in by die kerkkantoor.